Sekolah Menengah Kebangsaan Munshi Abdullah, Melaka

Sejarah

SMK Munshi Abdullah telah ditubuhkan pada tahun 1958 sempena menyahut seruan Penyata Dasar Pelajaran Razak 1956. Pada mula penubuhannya, pelajar menumpang di Sekolah Inggeris Gajah Berang di Jalan Gajah Berang. Nama asalnya ialah Sekolah Menengah Kebangsaan Laki-Laki Bandar Melaka (SMKL). Pelajar perintisnya berjumlah 80 orang iaitu terdiri daripada pelajar-pelajar lelaki tingkatan 1.
Pada tahun 1964, SMKL menumpang di bangunan Sekolah Menengah Tun Tijah, di Jalan Durian Daun. Kemudiannya berpindah dan menumpang di bangunan Durian Daun pada Oktober 1965.
Pada bulan Disember 1966, SMKL mempunyai bangunan sendiri di Batu_Berendam, yang terletak kira-kira 5 km dari Bandar Melaka. Nama sekolah ini ditukar kepada Sekolah Menengah Kebangsaan Lelaki Batu Berendam (SMKLBB). Pada masa ini SMKLBB terdiri daripada empat blok bangunan iaitu Blok A, B, C, D dan sebuah kantin.
Pada 16 Jun 1968, apabila SMKLBB dirasmikan oleh Menteri Pelajaran Malaysia, Tan Sri Mohd. Khir Johari dan secara rasminya, nama sekolah ini telah ditukar kepada Sekolah Menengah Munshi Abdullah (SMMA).
Tingkatan 6 Sastera bermula pada tahun 1969 dan mengandungi 30 orang pelajar terdiri daripada 15 pelajar lelaki dan 15 pelajar perempuan. Pada tahun 1970, tiga kelas Tingkatan 4 aliran sains dimulakan juga bermulanya pengambilan pelajar perempuan kerana sebelumnya pengambilan pelajar tingkatan 1 hingga 5 adalah terdiri daripada pelajar lelaki sahaja. Berikutan dengan itu, satu kelas Tingkatan 6 sains dimulakan di SMKMA pada tahun 1971.
Pada  tahun 1977, SMKMA menerima pelajar Rancangan Khas iaitu pelajar yang sekurang-kurangnya mendapat 3A dalam Ujian Penilaian Sekolah Rendah (UPSR) yang tidak berjaya ke Sekolah Berasrama Penuh (SBP) sebanyak dua kelas dengan lebih kurang 65-75 pelajar lelaki dan perempuan. Mereka diwajibkan tinggal di asrama.
Pada tahun 1991, program Rancangan Khas (RK) ini dihentikan dan digantikan dengan Kelas Aliran Agama (KAA). Pada dasarnya KAA ini sama dengan RK bezanya pelajar-pelajar ini tidak berjaya permohonannya ke SMK(A) iaitu SMK aliran agama.

Lagu Sekolah

USAHA TETAP JAYA
Usaha tetap jaya
Cogan perjuangan hidup
Mengamalkan rukun negara
Junjung tinggi untuk nusa dan bangsa
Pelihara nama baik
Ibubapa dan negara
Semat di sanubari
Suruhan dan larangan agama
Menghadapi cabaran zaman
Dengan cogan kata
Usaha tetap jaya
Wahai pemudi pemuda
Belia harapan bangsa
Pergandakanlah usahamu
Untuk menuju kejayaan Negara
Belajarlah dengan giat
Jangan lupa beribadat
Amalkan segera
Disiplin semangat belia
Mencapai semua cita-cita
Berbakti kepada bangsa
Dengan cogan kata
Usaha tetap jaya.

Galeri Warisan

Galeri Sejarah Munshi atau dahulunya lebih dikenali sebagai Bilik Warisan telah ditubuhkan sejak tahun 1990 bersesuaian dengan dasar Jabatan Pelajaran Melaka pada ketika itu yang inginkan setiap sekolah mempunyai sebuah bilik yang boleh menghimpunkan segala aspek penting sejarah perkembangan sekolah.                
Di bawah pentadbiran Tuan Haji Sairi bin Haji Tahir yang merupakan Pengetua SMK Munshi Abdullah pada ketika itu, Bilik Warisan telah dibangunkan dengan jayanya. Guru-guru dan para pelajar SMK Munshi Abdullah telah mengumpulkan dan merekodkan banyak peristiwa penting yang berlaku sejak tahun 1968.
Kini, Bilik Warisan telah dibangunkan lagi dengan meluaskan skop fungsi dan peranannya iaitu dua elemen tambahan telah dilakukan dengan penubuhan Sudut Warisan Tradisional dan Sudut Anugerah dan kini ianya lebih dikenali sebagai Galeri Munshi.